Na podlagi 1.odstavka 19.člena Zakona o množičnem vrednotenju nepremičnin (ZMVN-1, Ur. l., št.77/17 in 33/19) Geodetska uprava Republike Slovenije objavlja

**PREDLOG MODELOV VREDNOTENJA NEPREMIČNIN**

Objavi se predlog naslednjih modelov za vrednotenje enot vrednotenja, ki so stavbe in deli stavb, zemljišča ali deli zemljišč in za vrednotenje posebnih enot vrednotenja na podlagi njihove rabe v skladu s četrtim odstavkom 3. člena Zakona o množičnem vrednotenju nepremičnin:

* **model za stanovanja (STA)** se uporablja za vrednotenje stanovanj v stavbi, ki se v celoti uporablja za bivanje in ima več kot dve stanovanji, stanovanj v stavbi z mešano rabo, oskrbovanih stanovanj, bivalnih enot in podobnih enot, ki se uporabljajo za bivanje;
* **model za hiše (HIS)** se uporablja za vrednotenje stavb, ki se v celoti uporabljajo za bivanje, in imajo največ dve stanovanji;
* **model za garaže (GAR)** se uporablja za vrednotenje delov stavb, namenjenih za parkiranje vozil in podobnih enot;
* **model za pisarne (PPP)** se uporablja za vrednotenje poslovnih prostorov, ki so namenjeni poslovanju fizičnih, pravnih oseb in javne uprave in podobnih enot;
* **model za lokale (PPL)** se uporablja za vrednotenje trgovskih delov stavb, gostinskih obratov, delov stavb za opravljanje storitvenih dejavnosti in podobnih enot;
* **model za stavbe splošnega družbenega pomena (SDP)** se uporablja za vrednotenje stavb, namenjenih za kulturo, izobraževanje, zdravstvo, šport in podobnih enot;
* **model za industrijo (IND)** se uporablja za vrednotenje delov stavb z industrijsko rabo in podobnih enot;
* **model za posebno industrijo (INP)** se uporablja za vrednotenje delov stavb z rabo za težko industrijo in podobnih enot;
* **model za kmetijske in druge stavbe (KDS**) se uporablja za vrednotenje kmetijskih stavb in drugih podobnih enot;
* **model za stavbe za turizem (TUR)** se uporablja za vrednotenje bivalnih prostorov, namenjenih za začasno bivanje ljudi (hoteli, zdravilišča in podobne enote).
* **model druga zemljišča (DRZ**) se uporablja za vrednotenje zemljišč, ki so po dejanski rabi javna cestna in javna železniška infrastruktura oziroma vodno zemljišče;
* **model za kmetijska zemljišča (KME)** se uporablja za vrednotenje zemljišč, ki so po namenski rabi kmetijska zemljišča;
* **model za gozd (GOZ)** se uporablja za vrednotenje zemljišč, ki so po namenski rabi gozd;
* **model za stavbna zemljišča (STZ)** se uporablja za vrednotenje zemljišč, ki so po namenski rabi stavbna zemljišča in ostala zemljišča, ki po namenski rabi niso kmetijska ali gozdna;
* **model za bencinske servise (PNB)** se uporablja za vrednotenje bencinskih servisov in spremljajočih objektov;
* **model za elektrarne (PNE)** se uporablja za vrednotenje objektov za proizvodnjo električne energije z močjo nad 50 kW in spremljajočih objektov;
* **model za marine in pristanišča (PNP)** se uporablja za vrednotenje marin, pristanišč in spremljajočih objektov.

Predlog modelov je objavljen na spletni strani Geodetske uprave Republike Slovenije-Portal Prostor na povezavi: <https://www.e-prostor.gov.si/>

Vsi zainteresirani lahko **od 10. oktobra 2024 do 25. novembra 2024** podajo mnenja in pripombe k predlogu modelov vrednotenja.

Splošne pripombe na modele vrednotenja se dajejo na obrazcu JR.MV-2, dostopnem na spletnem naslovu <https://www.e-prostor.gov.si/>, ki ga pošljete na naslov Geodetska uprava Republike Slovenije, Zemljemerska 12, 1000 Ljubljana, ali po elektronski pošti na naslov vrednotenje@gov.si.

Pripombe, ki se nanašajo na nepremičnine iz določene občine se dajejo na obrazcu JR.MV-1, dostopnem na spletnem naslovu <https://www.e-prostor.gov.si/>, in se pošljejo tej občini na način, kot ga je določila občina v objavi o javni razgrnitvi modelov vrednotenja nepremičnin na njenem območju.

Mnenja in pripombe morajo biti ustrezno obrazložene.

Naznanilo o objavi predloga modelov vrednotenja nepremičnin ter poskusnem izračunu se objavi na spletni strani Geodetske uprava Republike Slovenije - Portal Prostor, spletni strani Ministrstva za naravne vire in prostor ter spletnih straneh vseh občin.

Številka: 35363-2/2024-2562-5

Ljubljana, 10. 10. 2024

 Geodetska uprava RS